马致远
双调·夜行船
百岁光阴如梦蝶，
重回首往事堪嗟。
今日春来，明朝花谢。
急罚盏夜阑灯灭。
〈乔木查〉
想秦宫汉阙，都做了衰草牛羊野。
不恁渔樵无话说。
纵荒坟横断碑，不辨龙蛇。
〈庆宣和〉
投至狐踪与兔穴，多少豪杰。
鼎足三分半腰折，
魏耶？晋耶？
〈落梅风〉
天教富，莫太奢。
无多时好天良夜。
看钱奴硬将心似铁，
空辜负锦堂风月。
〈风入松〉
眼前红日又西斜，疾似下坡车。
晓来清镜添白发，
上床与鞋履相别。
莫笑鸠巢计拙，葫芦提一向装呆。
〈拨不断〉
名利竭，是非绝。
红尘不向门前惹，
绿树偏宜屋角遮，
青山正补墙头缺，竹篱茅舍。
〈离亭宴煞〉
蛩吟一觉方宁贴，
鸡鸣万事无休歇。
争名利，何年是彻？
密匝匝蚁排兵，乱纷纷蜂酿蜜，
闹攘攘蝇争血。
裴公绿野堂，陶令白莲社。
爱秋来那些：和露摘黄花，
带霜烹紫蟹，煮酒烧红叶。
人生有限杯，几个登高节？
嘱咐俺顽童记者：
便北海探吾来，道东篱醉了也。